সাতক্ষীরা, ২০ জুন (শীর্ষ নিউজ ডটকম): ভারতীয় পাসপোর্টসহ ভোমরা স্থলবন্দরে আটক গোপালগঞ্জ সরকারি হাসপাতালের সিনিয়র নার্স কৃষ্ণ হীরা দাশের বিরুদ্ধে (৩৭) মামলা করা হয়েছে। বিশেষ ক্ষমতা আইনে রোববার রাত সাড়ে বারোটায় সাতক্ষীরা থানায় এ মামলা করা হয়।  জানা গেছে, রোববার বিকেলে ভোমরা স্থলবন্দর দিয়ে ভারতে প্রবেশের মুহূর্তে ইমিগ্রেশন ও কাস্টমস কর্তৃপক্ষ কৃষ্ণ হীরা দাশকে আটক করে। তার ভারতীয় পাসপোর্ট নম্বর জে- ৬১২৮০৫৯। পাসপোর্টে  তার ঠিকানা লেখা রয়েছে ক্ষুদিরামনগর, পোস্ট ঘোলা ওয়েস্ট বেঙ্গল ৭০০১১১। সে গোপালগঞ্জ ২৫০ শয্যা হাসপাতালে সিনিয়র স্টাফ নার্স হিসেবে কর্মরত রয়েছে। গোপালগঞ্জের চুটামান্ডা গ্রামের শষী ভূষণ হীরার মেয়ে কৃষ্ণ।  সাতক্ষীরা পুলিশ সুপার হাবিবুর রহমান সদর থানায় কৃষ্ণ হীরা দাশকে জিজ্ঞাসাবাদ করলে সে জানায়, তার কাছে বাংলাদেশ ও ভারত দুদেশেরই পাসপোর্ট রয়েছে। এ পাসপোর্ট দিয়ে সে বেশ কয়েকবার ভারত ও বাংলাদেশে আসা-যাওয়া করেছে। এর আগে সন্ধ্যায় ভোমরা ইমিগ্রেশনের পক্ষ থেকে একটি লিখিত এজাহার দাখিল করা হয়।  ভোমরা ইমিগ্রেশনের  কর্মকর্তা এসআই রাশেদ জানান, গোপনে খবর পাই গোপালগঞ্জ ২৫০ শয্যা হাসপাতালের সিনিয়র স্টাফ নার্স কৃষ্ণ হীরা দাশ ভারতীয় পাসপোর্ট ব্যবহার করে ২ লাখ টাকা নিয়ে ভারতে যাচ্ছে। ভোমরা স্থল বন্দরে পৌঁছে কাস্টমসের আনুষাঙ্গিক কাজ শেষ করে ইমিগ্রেশনে পাসপোর্ট জমা দেয়। এ সময় তাকে প্রাথমিক জিজ্ঞাসাবাদ করলে সে নিজেকে ভারতীয় নাগরিক বলে দাবি করে। পরে গোয়েন্দা বিভাগের কর্মকর্তা, কাস্টমসসহ সংশ্লিষ্টরা তাকে জিজ্ঞাসাবাদ শুরু করলে প্রকৃত ঘটনা প্রকাশ পায়।  ইমিগ্রেশনের অপর একটি সূত্র জানিয়েছেন, কৃষ্ণ হীরা গত মে মাসে বাংলাদেশের  পাসপোর্ট ব্যবহার করে বেনাপোল বন্দর দিয়ে ভারতে যায় এবং ২৫ মে ভারতীয় পাসপোর্ট নিয়ে ভোমরা বন্দর দিয়ে বাংলাদেশে আসে। রোববার ২ লাখ টাকা নিয়ে ভোমরা বন্দর দিয়ে সে আবারও ভারতে ফিরে যাওয়ার চেষ্টা করছিল। তবে, সে ইমিগ্রেশনে পৌঁছানোর আগে টাকাগুলো কোনো হুন্ডি ব্যবসায়ীর মাধ্যমে আগেই ভারতে পাঠিয়ে দেয়। এর আগেও সে কয়েক লাখ টাকা ভারতে পাচার করেছে বলেও একটি দায়িত্বশীল সূত্র জানায়।  গোপালগঞ্জ ২৫০ শয্যা হাসপাতালের নার্সিং সুপারভাইজার নুরুন্নাহার খাতুন জানান, শনিবারও কৃষ্ণ হীরা ডিউটি করেছেন। রোববার ছিলো তার সাপ্তাহিক ছুটি। সে  তার বোনের বিয়ের কথা বলে সাত দিনের ছুটির আবেদন করে চলে যায়। এখনও তার ছুটি মঞ্জুর হয়নি।  গোপালগঞ্জ ২৫০ শয্যা হাসপাতালের সিভিল সার্জন ডা. মোস্তাফিজুর রহমান জানান, তিনি বিষয়টি শুনেছেন। তবে হাসপাতালের রেজিস্টারে তার নাম লেখা আছে কৃষ্ণ রানী হীরা। সে শনিবার পর্যন্ত অফিস করেছে। আর যে ভোমরা বন্দরে আটক হয়েছে সে কৃষ্ণ হীরা দাশ। তিনি জানান, যাচাই-বাছাই করার জন্য আটককৃত মহিলাকে গোপালগঞ্জে পাঠানোর জন্য সংশ্লিষ্ট কর্তৃপক্ষকে বলা হয়েছে।  সাতক্ষীরা সদর থানার ভারপ্রাপ্ত কর্মকর্তা শাহজাহান আলী খান জানান, গ্রেফতারকৃত  মহিলা কৃষ্ণ হীরা দাশ থানায় পুলিশ হেফাজতে রয়েছে। তার বিরুদ্ধে বিশেষ ক্ষমতা আইনে একটি মামলা করা হয়েছে।  (শীর্ষ নিউজ ডটকম/ প্রতিনিধি/ ০১.৩৪ ঘ.)